b'\n_START_ARTICLE_\nNik Zupan\xc4\x8di\xc4\x8d\n_START_SECTION_\nHokejska kariera\n_START_PARAGRAPH_\nZupan\xc4\x8di\xc4\x8d je svojo \xc4\x8dlansko kariero za\xc4\x8del pri ljubljanskem klubu Olimpija Hertz v sezoni 1984/85. V sezoni 1987/88 je bil \xc4\x8dlan hrva\xc5\xa1kega kluba KHL Medve\xc5\xa1\xc4\x8dak, toda \xc5\xbee za naslednjo sezono se je vrnil k Olimpiji, kjer je po\xc4\x8dasi prevzemal vse pomembnej\xc5\xa1o vlogo in v sezoni 1991/91 je bil s triintridesetimi goli in devetindvajsetimi podajami eden bolj\xc5\xa1ih strelcev Olimpije. Na sedmih tekmah je dosegel pet golov, reprezentanca pa je v skupini B zasedla \xc5\xa1esto mesto. Leta 1989 je prvi\xc4\x8d nastopil na Svetovnem prvenstvu v hokeju na ledu za jugoslovansko reprezentanco, drugi\xc4\x8d leta 1991. V sezoni 1991/92 je dosegel devetintrideset golov in devetindvajset podaj, s \xc4\x8dimer je bil \xc5\xa1esti strelec rednega dela lige, v sezoni 1992/93 pa je bil s sedemintridesetimi to\xc4\x8dkami nekoliko manj u\xc4\x8dinkovit. Leta 1993 je nastopil na svojem prvem Svetovnem prvenstvu za slovensko reprezentanco. Na sedmih tekmah je bil s po devetimi goli in podajami eden najbolj\xc5\xa1ih v reprezentanci, ki je zasedla \xc4\x8detrto mesto v skupini C. V sezoni 1993/94 je bil z devetindvajsetimi goli in petintridesetimi podajami deseti strelec lige, Olimpija pa je tretji\xc4\x8d zapored osvojila naslov dr\xc5\xbeavnega podprvaka. Leta 1994 je Svetovnem prvenstvu dosegel \xc5\xa1tiri gole in tri podaje na \xc5\xa1estih tekmah, reprezentanca pa je zasedla peto mesto v skupini C. V sezoni 1994/95 je s triintridesetimi goli in osemindvajsetimi podajami kot \xc5\xa1esti strelec lige in tretji klubski strelec pomagal Olimpiji do prvega naslova dr\xc5\xbeavnega prvaka od samostojnosti Slovenije. Leta 1995 je na Svetovnem prvenstvu dosegel tri gole in dve podaji na \xc5\xa1tirih tekmah, reprezentanca pa je zasedla sedmo mesto v skupini C. Tako pri Olimpiji, ko tudi v reprezentanci se je uveljavil kot \xc4\x8dlan napada Jan-Kontrec-Zupan\xc4\x8di\xc4\x8d. Po sezoni 1995/96, v kateri je bil sedemintridesetimi goli in devetindvajsetimi goli peti strelec lige in je osvojil svoj drugi naslov dr\xc5\xbeavnega prvaka, je zapustil Olimpijo._NEWLINE_Leta 1996 je na Svetovnem prvenstvu dosegel deset golov in \xc5\xa1tiri podaje na sedmih tekmah, reprezentanca pa je zasedla tretje mesto v skupini C. Skupaj z Kontrecem je prestopil v HK Sportina Bled, kjer je bil v 1996/97 s triin\xc5\xa1tiridesetimi goli in sedemintridesetimi podajami \xc4\x8detrti strelec lige in najbolj\xc5\xa1i klubski strelec, Bled pa je osvojil tretje mesto v prvenstvu. Leta 1997 je na Svetovnem prvenstvu dosegel po tri gole in podaje na petih tekmah, reprezentanca pa je zasedla drugo mesto ter se uvrstila v skupino B svetovnega hokeja. Pred za\xc4\x8detkom nove sezone je prestopil v VEU Feldkirch, s katerim je v sezoni 1997/98 osvojil naslov avstrijskega dr\xc5\xbeavnega prvaka, sam je dosegel trinajst golov in \xc5\xa1tiri podaje na \xc5\xa1tiriindvajsetih prvenstvenih tekmah. Po sezoni 1998/99, v katerem je Feldkirch izpadel v polfinalu kon\xc4\x8dnice avstrijskega prvenstva, je zapustil klub. Leta 1999 se je po dveh letih ponovno udele\xc5\xbeil Svetovnega prvenstva. Na sedmih tekmah je dosegel en gol in dve podaji, reprezentanca pa je osvojila peto mesto v skupini B. V sezoni 1999/00 je igral za klub JYP Jyv\xc3\xa4skyl\xc3\xa4 v finski ligi, kjer je na dvainpetdesetih tekmah dosegel dvanajst golov in osemnajst podaj. Po Svetovnem prvenstvu 2000, na katerem je dosegel sedem golov in \xc5\xa1tiri podaje na sedmih tekmah, reprezentanca pa je osvojila sedmo mesto v skupini B, se je v sezoni 2000/01 le za pet tekem vrnil v Olimpijo, nakar je prestopil v klub Timr\xc3\xa5 IK v \xc5\xa1vedski ligi, kjer je na sedemin\xc5\xa1tiridesetih tekmah dosegel devet golov in eno podajo. Leta 2001 je na Svetovnem prvenstvu v Ljubljani s petimi goli in enajstimi podajami na petih tekmah pomagal slovenski reprezentanci k prvi uvrstitvi v elitno skupini svetovnega hokeja._NEWLINE_V sezoni 2001/02 je prestopil v klub HK Acroni Jesenice, kjer je v dr\xc5\xbeavnem prvenstvu odigral le trinajst tekem, na katerih pa je dosegel devetnajst golov in dvaindvajset podaj. Po Svetovnem prvenstvu 2002, na katerem je dosegel en gol in tri podaje na sedmih tekmah, reprezentanca pa je obstala v elitni skupini svetovnega hokeja, je ponovno zaigral v avstrijski ligi, najprej za klub EC Dornbirn, za katerega je v sezoni 2002/03 zaigral le na eni prvenstveni tekmi, v sezonah 2003/04 in 2003/04 pa za klub EHC Lustenau, kjer je v obeh sezonah dosegel oseminsedemdeset oziroma devetinosemdeset to\xc4\x8dk. Leta 2004 je na svojem zadnjem Svetovnem prvenstvu s petimi goli in dvema podajama na petih tekmah pomagal slovenski reprezentanci k vnovi\xc4\x8dni uvrstitvi v elitno skupini svetovnega hokeja, s sedmimi to\xc4\x8dkami je bil tretji strelec reprezentance. Za sezono 2005/06 se je vrnil k Olimpiji, v prvenstvu je dosegel deset golov in trinajst podaj na petindvajsetih tekmah. V sezoni 2006/07 je ponovno zaigral v avstrijski ligi za klub EV Zeltweg, za katerega je dosegel sedemin\xc5\xa1tirideset golov in \xc5\xa1estin\xc5\xa1estdeset podaj na \xc5\xa1tiriin\xc5\xa1tiridesetih tekmah. Za sezoni 2007/08 in 2008/09 se je vnovi\xc4\x8d vrnil k Olimpiji, ki je obakrat osvojila naslov dr\xc5\xbeavnega podprvaka, v sezoni 2007/08 pa presenetljivo tudi naslov avstrijskega podprvaka. V sezoni 2008/09 je v ligi EBEL dosegel sedem golov in deset podaj na \xc5\xa1estin\xc5\xa1tiridesetih tekmah, s klubom pa se mu ni uspelo uvrstiti v kon\xc4\x8dnico. Po sezoni 2009/10 pri klubu EC Weiz v avstrijski tretji ligi je kon\xc4\x8dal svojo \xc5\xa1portno kariero._NEWLINE_Leta 2012 je bil sprejet v Slovenski hokejski hram slavnih.\n_START_SECTION_\nTrenerska kariera\n_START_PARAGRAPH_\nDecembra 2010 je postal pomo\xc4\x8dnik selektorja Matja\xc5\xbea Kopitarja na klopi slovenske reprezentance. V sezoni 2013/14 je kot glavni trener s klubom HDD Jesenice osvojil naslov dr\xc5\xbeavnega prvaka, v finalu je popeljal klub do zmage s 3:1 v finali seriji prvenstva proti Olimpiji. Po Svetovnem prvenstvu 2015 je Kopitar odstopil, Hokejska zveza Slovenije je mesto selektorja ponudila Zupan\xc4\x8di\xc4\x8du, ki je 29. maja 2015 ponudbo sprejel.'